Βρυξέλλες, 14.12.2004

COM(2004) 817 τελικό

2001/0241 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση του κανονισμού (ΕΟΚ) αριθ. 3821/85 σχετικά με τη συσκευή ελέγχου στον τομέα των οδικών μεταφορών

2001/0241 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση του κανονισμού (ΕΟΚ) αριθ. 3821/85 σχετικά με τη συσκευή ελέγχου στον τομέα των οδικών μεταφορών

1- ΙΣΤΟΡΙΚΟ ΤΟΥ ΦΑΚΕΛΟΥ

+++++ TABLE +++++

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στον κανονισμό (ΕΟΚ) 3820/85 του Συμβουλίου, της 31ης Δεκεμβρίου 1985[1] ορίζονται κανόνες για τον χρόνο οδήγησης, τα διαλείμματα και τις περιόδους ανάπαυσης των οδηγών των οχημάτων που εμπίπτουν στο πεδίο εφαρμογής του κανονισμού, με σκοπό να εναρμονιστούν οι συνθήκες ανταγωνισμού στις χερσαίες μεταφορές, καθώς και να βελτιωθούν η οδική ασφάλεια και οι συνθήκες εργασίας των οδηγών. Λαμβάνοντας υπόψη τον πολύπλοκο χαρακτήρα των διατάξεων, τις διαφορές στην ερμηνεία και την εφαρμογή μεταξύ των κρατών μελών καθώς και τις σημαντικές αλλαγές στον τομέα των οδικών μεταφορών τα 15 έτη που ακολούθησαν, η Επιτροπή ενέκρινε πρόταση νέου κανονισμού για την απλούστευση, τη διασαφήνιση και την επικαιροποίηση των διατάξεων. Όσον αφορά την απλούστευση, η Επιτροπή αντικατέστησε το πολύπλοκο σύστημα αντιστάθμισης για τη μειωμένη περίοδο ημερήσιας ανάπαυσης και τη μειωμένη περίοδο εβδομαδιαίας ανάπαυσης και ελαχιστοποίησε τις πολυπληθείς ειδικές ρυθμίσεις για συγκεκριμένους τομείς. Βελτιώθηκε η σαφήνεια με την προσθήκη σημαντικού πλήθους νέων ορισμών, καθώς και με τη σύσταση επιτροπής για την εξέταση επίμαχων θεμάτων, ενώ παράλληλα επικαιροποιήθηκαν και συγκεκριμενοποιήθηκαν περισσότερο οι εξαιρέσεις και αποκλίσεις ώστε να αντικατοπτρίζουν την αυξανόμενη προσφορά δημοσίων υπηρεσιών από τον ιδιωτικό τομέα και να περιοριστούν οι καταχρήσεις. Προωθήθηκε η βελτίωση της επιβολής με την καθιέρωση της αρχής της ετεροδικίας για την επιβολή κυρώσεων, το τεκμήριο της ευθύνης του εργοδότη και της συνυπευθυνότητας για τη συνολική αλυσίδα μεταφοράς.

Η Επιτροπή πρότεινε επίσης οι διατάξεις να βασιστούν στην «κινητή» εβδομάδα αντί της ημερολογιακής εβδομάδας. Ωστόσο, η μεταγενέστερη έγκριση της οδηγίας σχετικά με τον χρόνο εργασίας στον κλάδο, οδηγία 2002/15/ΕΚ[2], που βασίζεται στην ημερολογιακή εβδομάδα, κατέστησε προφανή την ανάγκη για συνεκτική προσέγγιση. Η Επιτροπή έδωσε προσοχή στη γνώμη του Κοινοβουλίου επί της πρότασης, το οποίο συνηγόρησε υπέρ της επαναφοράς της ημερολογιακής εβδομάδας στη μέθοδο υπολογισμού καθώς και μεγάλου μέρους των ευέλικτων διατάξεων του ισχύοντος κανονισμού. Στην τροποποιημένη πρότασή της η Επιτροπή ενσωμάτωσε τις περισσότερες τροπολογίες του Κοινοβουλίου, επανέφερε κάποιο βαθμό ευελιξίας, όπως περιορισμένες ρυθμίσεις αντιστάθμισης για την περίοδο εβδομαδιαίας ανάπαυσης, ενώ παράλληλα επεδίωξε να διατηρήσει το ισοζύγιο με τη δυνατότητα επιβολής των διατάξεων. Για να διευκολυνθεί η συζήτηση στο Συμβούλιο, στην τροποποιημένη πρόταση λήφθηκαν επίσης υπόψη διάφορα εποικοδομητικά σημεία όπου ήταν προφανής η συναίνεση στο πλαίσιο των συζητήσεων του Συμβουλίου, όπως για παράδειγμα η επικαιροποίηση των διατάξεων σχετικά με τον ψηφιακό ταχογράφο στον συναφή κανονισμό (ΕΟΚ) 3821/85[3]. Παράλληλα, στον εν λόγω κανονισμό και σύμφωνα με αίτημα του Κοινοβουλίου, παρατάθηκε από 8 σε 15 ημέρες πριν από τον έλεγχο το χρονικό διάστημα το οποίο επιτρέπεται να καλύπτουν οι οδικοί έλεγχοι που διενεργούνται από τις εκτελεστικές αρχές, παρέχοντας έτσι μεγαλύτερη διακριτική ευχέρεια για την εκτέλεση των οδικών ελέγχων.

3- ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΕΩΣ

Το Συμβούλιο επέφερε ορισμένες γενικού χαρακτήρα αλλαγές στην πρόταση της Επιτροπής, οι οποίες είναι αποδεκτές επειδή εξασφαλίζουν την εκπλήρωση των στόχων της.

Η πρώτη αλλαγή αφορά την προσθήκη άρθρου με το οποίο μετατίθεται η ημερομηνία για την καθιέρωση του ψηφιακού ταχογράφου στις 5 Αυγούστου 2005. Το Συμβούλιο θεώρησε ότι έτσι θα παρέχεται ασφάλεια δικαίου, επειδή μέχρι τις 5 Αυγούστου 2004, την μέχρι τώρα προθεσμία, κανένα όχημα δεν θα ήταν εφοδιασμένο με αυτούς τους ταχογράφους. Η Επιτροπή αποδέχθηκε αυτή τη διάταξη, αλλά για να εξασφαλιστεί πλήρης ασφάλεια δικαίου, στο κείμενο πρέπει να ορίζεται ότι, από 5ης Αυγούστου 2004, η ημερομηνία 5 Αυγούστου 2004 αντικαθίσταται από την ημερομηνία 5 Αυγούστου 2004.

Δεύτερον, στην κοινή θέση ορίζεται συμβιβαστικό κείμενο όσον αφορά το θέμα των περιόδων ημερήσιας και εβδομαδιαίας ανάπαυσης. Σε σύγκριση με τον ισχύοντα κανονισμό, στο συμβιβαστικό κείμενο προβλέπεται πιο περιοριστική διάταξη για την κατανομή της περιόδου ημερήσιας ανάπαυσης σε 3 ώρες και 9 ώρες, ενώ καταργούνται οι ρυθμίσεις αντιστάθμισης για τη μείωση της ημερήσιας ανάπαυσης από 11 σε 9 ώρες τρεις φορές μεταξύ δύο περιόδων εβδομαδιαίας ανάπαυσης. Ως προς την εβδομαδιαία ανάπαυση, διατηρούνται οι ισχύουσες ρυθμίσεις για την αντιστάθμιση στο τέλος περιόδου τριών εβδομάδων, ενώ παρέχεται η δυνατότητα παράτασης της περιόδου που καλύπτουν οι οδικοί έλεγχοι (έως και 15 προηγούμενες ημέρες μέχρι 1.1.2008 και έως και 28 ημέρες από 1.1.2008). Επιπλέον, κάθε δύο διαδοχικές εβδομάδες, ο οδηγός πρέπει να λαμβάνει τουλάχιστον περίοδο 45 ωρών κανονικής εβδομαδιαίας ανάπαυσης. Στην κοινή θέση ορίζεται λεπτομερέστερος πίνακας σχετικά με τα διαλείμματα.

Η Επιτροπή χαιρετίζει την απλότητα του νέου συστήματος κατανομής της ημερήσιας ανάπαυσης, αλλά θεωρεί ότι η ρύθμιση για τη μειωμένη περίοδο ημερήσιας ανάπαυσης αποτελεί οπισθοδρόμηση όσον αφορά την οδική ασφάλεια και τις συνθήκες εργασίας. Η Επιτροπή αποδέχεται τη διατήρηση της μακράς περιόδου αντιστάθμισης για την εβδομαδιαία ανάπαυση, ενώ θεωρεί αποτελούν βήματα προόδου η νέα διάταξη με την οποία απαιτείται μία τουλάχιστον κανονική περίοδος εβδομαδιαίας ανάπαυσης ανά δύο εβδομάδες, καθώς και η δυνατότητα να ελέγχονται καθ’οδόν από τις εκτελεστικές αρχές οι καταγραφές των προηγούμενων 28 ημερών από την ημερομηνία ελέγχου.

Τρίτον, στην κοινή θέση ενσωματώνονται τα περισσότερα στοιχεία του άρθρου 9 για τις παραβάσεις και τις κυρώσεις που περιλαμβάνονται στη συναφή πρόταση σχετικά με την εφαρμογή της κοινωνικής νομοθεσίας στις οδικές μεταφορές, για την οποία επιτεύχθηκε πολιτική συμφωνία στις 11 Ιουνίου 2004 στο Συμβούλιο Μεταφορών, παρότι η Επιτροπή είναι απογοητευμένη ότι παραλείφθηκε ο κατάλογος των συχνών σοβαρών παραβάσεων. Οι διατάξεις αυτές θα έχουν, κατά συνέπεια, άμεσο αποτέλεσμα.

Τέλος, παρότι διευρύνθηκε ελάχιστα ο κατάλογος των εθνικών παρεκκλίσεων, οι περισσότερες γενικές εξαιρέσεις και εθνικές παρεκκλίσεις που προβλέπονται στην κοινή θέση είναι περιοριστικότερες από τις προβλεπόμενες στον κανονισμό (ΕΟΚ) 3820/85.

Η Επιτροπή αποδέχθηκε εξ ολοκλήρου ή εν μέρει σαράντα επτά από τις εξήντα εννέα τροπολογίες που πρότεινε το Ευρωπαϊκό Κοινοβούλιο κατά την πρώτη ανάγνωση. Από αυτές, το Κοινοβούλιο περιέλαβε στην κοινή του θέση Τριαντατέσσερα, είτε κατά λέξη είτε καταρχήν.

4- ΛΕΠΤΟΜΕΡΗ ΣΧΟΛΙΑ ΤΗΣ ΕΠΙΤΡΟΠΗΣ

4 . 1 Τροπολογίες που έγιναν αποδεκτές από την Επιτροπή και ενσωματώθηκαν πλήρως ή εν μέρει στην κοινή θέση

Οι κατωτέρω παραπομπές αφορούν τις αιτιολογικές σκέψεις και τα άρθρα της κοινής θέσης.

Τροπολογίες 1, 33, 37, 44. Η κοινή θέση επαναφέρει το σύστημα της ημερολογιακής εβδομάδας για τον υπολογισμό.

Τροπολογίες 2-5, 7, 12(εν μέρει), 18(εν μέρει), 25-27, 30, 41, 43, 51(εν μέρει), 52, 53, 62, 64(εν μέρει), 65 και 66. Όλες αυτές οι τροπολογίες επιφέρουν χρήσιμες διευκρινίσεις στο κείμενο και περιλαμβάνονται στην κοινή θέση.

Τροπολογίες 17 και 54. Η προσθήκη γενικής εξαίρεσης για οχήματα αντίκες που χρησιμοποιούνται για μη επαγγελματικούς σκοπούς θεωρείται εύλογη και έχει συμπεριληφθεί στην κοινή θέση. Παρομοίως, είναι δυνατόν να συνεχιστεί η εξαίρεση των τοπικών ταχυδρομικών υπηρεσιών, εφόσον η οδήγηση δεν αποτελεί την κύρια δραστηριότητα.

Τροπολογίες 21, 34, 47 και 107(εν μέρει). Οι τροπολογίες αυτές παρέχουν μεγαλύτερο βαθμό ευελιξίας στον κλάδο.

Τροπολογίες 31, 32, 45. Οι τροπολογίες αυτές εντάσσονται στη συμβιβαστική δέσμη μέτρων σχετικά με την ημερήσια και την εβδομαδιαία ανάπαυση.

Τροπολογία 48 . Με την τροπολογία αυτή καθιερώνεται η συνυπευθυνότητα για το σύνολο της αλυσίδας μεταφοράς. Με το άρθρο 10 παράγραφος 4 της κοινής θέσης διευρύνεται ο κατάλογος εκείνων που είναι δυνητικώς συνυπεύθυνοι και επικεντρώνεται στα συμβατικώς συμφωνούμενα ωράρια δρομολογίων.

4.2 Τροπολογίες που έγιναν αποδεκτές από την Επιτροπή και δεν ενσωματώθηκαν στην κοινή θέση

Τροπολογίες 14 -16. Με τις τροπολογίες αυτές επιδιώκεται να διευρυνθεί το πεδίο εφαρμογής στις υπηρεσίες παράδοσης από αγγελιοφόρο ή ταχυμεταφορές καθώς και σε οχήματα ταξινομημένα σε τρίτη χώρα για το σύνολο της διαδρομής τους εντός της Ένωσης. Παρότι η Επιτροπή θεώρησε ότι σε αμφότερες τις περιπτώσεις θα προέκυπταν πλεονεκτήματα, στο Συμβούλιο δεν υποστηρίχθηκε επαρκώς η επέκταση ταχυμεταφοράς, ενώ το θέμα του πεδίου εφαρμογής της οδηγίας και της AETR αντιμετωπίστηκε με διαφορετικό τρόπο στην κοινή θέση.

Τροπολογίες 28 και 29. Με τις τροπολογίες αυτές αποσαφηνίζεται ο ορισμός «οδηγός» και προστίθεται ορισμός για τη διάρκεια οδήγησης. Το Συμβούλιο προτίμησε τον αρχικό ευρύτερο ορισμό της Επιτροπής για τον οδηγό και θεώρησε ότι ο ορισμός της διάρκειας οδήγησης ήταν επίμαχος και περιττός. Η κοινή θέση επανέρχεται στην αρχική πρόταση της Επιτροπής.

Τροπολογία 78 εν μέρει. Η τροπολογία αυτή επαναφέρει δύο τύπους μειωμένης περιόδου εβδομαδιαίας ανάπαυσης (36 ώρες στην έδρα του οχήματος, 24 ώρες εκτός έδρας) με αντιστάθμιση εντός τριών εβδομάδων για οδηγούς μακρινών αποστάσεων. Η Επιτροπή αποδέχτηκε την επαναφορά δύο τύπων μειωμένης περιόδου εβδομαδιαίας ανάπαυσης με προγενέστερη αντιστάθμιση για μειωμένη περίοδο εβδομαδιαίας ανάπαυσης. Στο πλαίσιο του συμβιβασμού για την περίοδο εβδομαδιαίας ανάπαυσης, η κοινή θέση επανέρχεται στον κανονισμό (ΕΟΚ) 3820/85 όσον αφορά τις ρυθμίσεις για την αντιστάθμιση, ενώ αποφεύγει την καθιέρωση δύο τύπων μειωμένης περιόδου εβδομαδιαίας ανάπαυσης.

Τροπολογία 42 εν μέρει. Η τροπολογία αυτή επαναφέρει την κατάτμηση της περιόδου ημερήσιας ανάπαυσης, την οποία η Επιτροπή αποδέχθηκε για να διευκολύνει τη μεγαλύτερη ευελιξία στον κλάδο. Στην κοινή θέση περιλαμβάνεται επίσης η κατάτμηση της περιόδου ημερήσιας ανάπαυσης, αλλά όχι όπως προβλεπόταν στην εν λόγω τροπολογία.

Τροπολογίες 9-11, 60, 63 και 70. Ο σκοπός των τροπολογιών αυτών ήταν να καθιερωθούν μέτρα επιβολής των διατάξεων του εν λόγω κανονισμού. Η Επιτροπή έλαβε υπόψη της τα στοιχεία αυτά όταν διατύπωσε την πρότασή της για την επιβολή του νόμου στον τομέα της οδικής ασφάλειας[4] καθώς και (όσον αφορά τις τροπολογίες 9 και 70(α)) κατά την τροποποίηση του κανονισμού (ΕΟΚ) 3821/85 ώστε να επιτρέπονται οδικοί έλεγχοι των καταγραφών των τελευταίων 15 ημερών. Στον σκοπό των δύο τελευταίων τροπολογιών ανταποκρίνεται καλύτερα η κοινή θέση επειδή από 1.1.2008 επιτρέπει οδικούς ελέγχους των στοιχείων των τελευταίων 28 ημερών πριν από τον έλεγχο.

4.3 Τροπολογίες που απορρίφθηκαν από την Επιτροπή αλλά ενσωματώθηκαν στην κοινή θέση

Τροπολογία 20. Η τροπολογία αυτή επαναφέρει την ευρύτερη γενική εξαίρεση των ειδικών οχημάτων που χρησιμοποιούνται για ιατρικούς σκοπούς και συμπεριλήφθηκε στην κοινή θέση.

Τροπολογίες 23, 24 και 58. Οι δύο πρώτες τροπολογίες επαναφέρουν γενικές εξαιρέσεις για οχήματα συλλογής και παράδοσης γάλακτος από αγροκτήματα καθώς και τον εκτενή κατάλογο του ισχύοντος κανονισμού για τα οχήματα υπηρεσιών κοινής ωφέλειας. Η τροπολογία 58 επαναφέρει τη μεταφορά σφαγίων/αποβλήτων σφαγείων, που αποτελούν πλέον θέμα εθνικής παρέκκλισης. Στην κοινή θέση όλες αυτές οι περιπτώσεις προβλέπονται ως δυνατότητες εθνικών παρεκκλίσεων (άρθρο 13 παράγραφος 1 στοιχεία ιβ), η) και ιδ)), ενώ διατηρείται ο μειωμένος κατάλογος που πρότεινε η Επιτροπή για τα οχήματα υπηρεσιών κοινής ωφέλειας.

Τροπολογία 49. Με την τροπολογία αυτή αντικαθίστανται τα μέσα υπεράσπισης επιχείρησης μεταφορών έναντι ευθυνών για παραβάσεις από δύο περαιτέρω απαιτήσεις: υποχρέωση φύλαξης καταγραφών καθώς και υποχρέωση να πιστοποιείται η συνολική διάρκεια εργασίας του οδηγού. Στην κοινή θέση ενσωματώθηκαν κατ’ουσίαν αυτές οι προσθήκες στο άρθρο 19α.

4.4 Τροπολογίες που απορρίφθηκαν από την Επιτροπή και δεν ενσωματώθηκαν στην κοινή θέση

Τροπολογία 6. Με την τροπολογία αυτή οι οδικοί έλεγχοι πρέπει υποχρεωτικώς να καλύπτουν την ημέρα διενέργειας του ελέγχου και τις προηγούμενες 27. Σύμφωνα με την κοινή θέση εξακολουθεί να παρέχεται κάποιος βαθμός διακριτικής ευχέρειας στις εκτελεστικές αρχές, αλλά από 1.1.2008 τους παρέχεται η δυνατότητα να διενεργούν ελέγχους των καταγραφών των προηγούμενων 28 ημερών.

Τροπολογία 8. Με την τροπολογία αυτή επιδιώκεται να καθοριστεί προθεσμία για τον εκ των υστέρων εξοπλισμό με ψηφιακό ταχογράφο όλων των οχημάτων που κυκλοφορούν. Ωστόσο, όλα αυτά τα οχήματα δεν είναι κατασκευασμένα έτσι ώστε να είναι δυνατός ο εξοπλισμός τους με ψηφιακό ταχογράφο.

Τροπολογία 13. Με την τροπολογία αυτή επιδιώκεται να συμπεριληφθούν στο κείμενο του κανονισμού τα όρια του μέγιστου εβδομαδιαίου χρόνου εργασίας της οδηγίας 2002/15/ΕΚ που ρυθμίζει το χρόνο εργασίας στον κλάδο. Στην κοινή θέση δεν περιλαμβάνεται η τροπολογία υπό αυτή τη μορφή, διατηρείται όμως η ουσία της στο άρθρο 6 παράγραφος 2, όπου ορίζεται ότι δεν επιτρέπεται υπέρβαση του μέγιστου χρόνου εργασίας.

Τροπολογία 19. Σκοπός της τροπολογίας αυτής είναι γενική εξαίρεση για οχήματα που χρησιμοποιούνται για ανθρωπιστική βοήθεια.

Τροπολογία 22. Με την τροπολογία αυτή εξαιρούνται οχήματα που δεν υπερβαίνουν τους 3,5 τόνους και χρησιμοποιούνται για μη επαγγελματικούς σκοπούς. Ωστόσο όλα τα οχήματα που δεν υπερβαίνουν τους 3,5 τόνους έχουν ήδη εξαιρεθεί από το πεδίο εφαρμογής.

Τροπολογία 35. Η τροπολογία αυτή επαναφέρει όσα προβλέπονται στο άρθρο 5 του κανονισμού (ΕΟΚ) 3820/85 σχετικά με την ελάχιστη ηλικία των οδηγών μεγάλων οχημάτων μεταφοράς εμπορευμάτων ή επιβατών. Ωστόσο, οι διατάξεις αυτές έχουν ήδη συμπεριληφθεί στο άρθρο 5 της οδηγίας 2003/59/ΕΚ[5].

Τροπολογία 39. Με την τροπολογία αυτή περιορίζεται η υποχρέωση του οδηγού να καταγράφει τη διάρκεια οδήγησης σε οχήματα που δεν εμπίπτουν στο πεδίο εφαρμογής του κανονισμού στα οχήματα αστικών συγκοινωνιών. Η κοινή θέση περιλαμβάνει την οδήγηση σε όλα τα επαγγελματικά οχήματα που δεν εμπίπτουν στο πεδίο εφαρμογής, αλλά ορίζει ότι αυτό το είδος οδήγησης πρέπει να καταγράφεται ως «άλλη εργασία».

Τροπολογία 83. Με την τροπολογία αυτή προτείνεται διάλειμμα 30 λεπτών της ώρας ανά τεσσερισήμισι ώρες, το οποίο επιτρέπεται να χωριστεί σε δύο διαλείμματα 15 λεπτών. Στην κοινή θέση διατηρείται το διάλειμμα των 45 λεπτών, αλλά επιτρέπεται το διάλειμμα αυτό να κατανέμεται σε διαστήματα τουλάχιστον 15 λεπτών.

Τροπολογίες 55-57, 59. Σκοπός των τροπολογιών αυτών είναι να επανενταχθούν στις εθνικές αποκλίσεις ορισμένες κατηγορίες οχημάτων που είχαν απαλειφθεί από την πρόταση της Επιτροπής. Στην κοινή θέση δεν συμπεριλήφθηκαν οι κατηγορίες αυτές.

Τροπολογίες 67 και 69. Με τις τροπολογίες αυτές θεσπίζονται νομικές διατάξεις που αντιβαίνουν τους κανόνες της επιτροπολογίας.

Τροπολογία 68. Με την τροπολογία αυτή ζητείται από την Επιτροπή να υποβάλει πρόταση για την ενιαία ερμηνεία των διατάξεων. Η κοινή προσέγγιση για αυτές τις διατάξεις θα επιτευχθεί από τη νέα επιτροπή.

5- ΣΥΜΠΕΡΑΣΜΑ

Η Επιτροπή θεωρεί ότι η κοινή θέση που εγκρίθηκε ομοφώνως στις 9.12.2004 δεν παρεκκλίνει από τους στόχους και την προσέγγιση της πρότασής της και, κατά συνέπεια μπορεί να την υποστηρίξει.

[1] ΕΕ L 370 της 31.12.1985, σ. 1.

[2] ΕΕ L 80 της 23.3.2002, σ. 35.

[3] ΕΕ L 370 της 31.12.1985, σ. 8.

[4] ΕΕ L 111 της 17.4.2004, σ. 75.

[5] ΕΕ L 226 της 10.9.2003, σ. 4.